રાષ્ટ્રીય શાયર ઝવેરચંદ મેઘાણી ખાસ સમય કાઢીને યુગમૂર્તિ વાર્તાકાર ર.વ.દેસાઈને મળવા આવ્યા હતાં. આમતો ર.વ.દેસાઈ ગાયકવાડ સરકારમાં મોટા અમલદાર હતા. તેથી સમયની ભારે સંકડામણ રહેતી. પણ મેઘાણી જેવો વાતરોખો મનેખ લોકસાગરમાંથી મોતી વીણી વીણીને લાવનારો કસબી સામેથી મળવા આવે એટલે સમયતો શું, જીવ કાઢીને આપવો હોય તો પણ આપે! અને મળ્યાં ત્યારે પણ સઘળું કોરાણે મૂકી, વરસોથી વિખુટા પડેલા પ્રિયજનની જેમ અદકા હરખથી ભેટ્યા હતાં.